KOMMISSIONENS FORORDNING (EF) Nr. 1354/97 af 15. juli 1997 om ændring af forordning (EF) nr. 1685/95 om en ordning med udstedelse af eksportlicenser for vin
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 822/87 af 16. marts 1987 om den fælles markedsordning for vin (1), senest ændret ved forordning (EF) nr. 536/97 (2), særlig artikel 52, stk. 3, og artikel 55, stk. 8, og
ud fra følgende betragtninger:
Erfaringerne fra de første to års anvendelse af den ordning med udstedelse af eksportlicenser for vin, der er fastsat i Kommissionens forordning (EF) nr. 1685/95 af 11. juli 1995 om en ordning med udstedelse af eksportlicenser for vin (3), senest ændret ved forordning (EF) nr. 561/97 (4), viser, at det er nødvendigt at tilpasse visse bestemmelser til den faktiske situation for disse udførsler, for hvilke der er fastsat lofter over mængder og budgetudgifter; tilpasningerne skal i første række omfatte en bedre fordeling af de disponible mængder over hele året for at undgå, at de mængder, der kan udføres, udnyttes for tidligt; den samlede mængde pr. år bør fordeles på perioder af to måneder, og der bør fastsættes forvaltningsbestemmelser for hver tomåneders periode, herunder for at kunne overføre ikke-udnyttede mængder fra en periode til den følgende;
for at Kommissionen kan fastsætte passende restitutionssatser på grundlag af en vurdering af markedssituationen ved produktionsårets begyndelse bør det fastsættes, at der anvendes en betænkningstid, og at ansøgninger om eksportlicenser først kan indgives fra den 16. september hvert år;
erfaringerne fra de første to års anvendelse viser også, at det er hensigtsmæssigt at fastlægge nærmere de foranstaltninger, Kommissionen skal træffe i tilfælde af overskridelse og/eller for tidlig udnyttelse af det budget, der er fastsat i forbindelse med den aftale, som er omhandlet i artikel 1 i forordning (EF) nr. 1685/95, jf. artikel 3 i nævnte forordning;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -
UDSTEDT FØLGENDE FORORDNING:
Artikel 1
I forordning (EF) nr. 1685/95 foretages følgende ændringer:
1) Som artikel 1a indsættes:
»Artikel 1a
1. Den samlede mængde, der er til rådighed for hvert vinproduktionsår, fordeles på seks perioder. Eksportlicensansøgninger kan indgives for:
- 25 % af den samlede mængde indtil den 15. november hvert år
- 25 % af den samlede mængde indtil den 15. januar hvert år
- 15 % af den samlede mængde indtil den 15. marts hvert år
- 15 % af den samlede mængde indtil den 30. april hvert år
- 10 % af den samlede mængde indtil den 30. juni hvert år
- 10 % af den samlede mængde indtil den 31. august hvert år.
2. De mængder, der ikke udnyttes i en periode, overføres automatisk til den følgende periode, men kun inden for samme produktionsår.
3. Ansøgninger om eksportlicenser for den første periode kan indgives fra den 16. september hvert år.«
2) Artikel 3, stk. 3 og 4, affattes således:
»3. Hvis de mængder, der er ansøgt om licens for, og som er meddelt Kommissionen den dag, der er fastsat efter artikel 7, stk. 1, overstiger den mængde, der er til rådighed for en bestemt periode, jf. artikel 1a, stk. 1, fastsætter Kommissionen en fælles acceptprocent for de pågældende ansøgninger og suspenderer indgivelsen af licensansøgninger indtil begyndelsen af den følgende periode.
4. Hvis udstedelsen af de licenser, der er ansøgt om, risikerer at medføre:
- en for tidlig udnyttelse af det budget for vinsektoren, der er fastsat i den i artikel 1 nævnte aftale, kan Kommissionen:
- antage de indgivne ansøgninger, eller
- afvise de ansøgninger, for hvilke der endnu ikke er indrømmet eksportlicenser, og
- suspendere indgivelsen af ansøgninger i indtil ti arbejdsdage, idet denne suspension dog kan forlænges, hvis der træffes afgørelse herom efter proceduren i artikel 83 i forordning (EØF) nr. 822/87
- en overskridelse af det budget for vinsektoren, der er fastsat i den i artikel 1 nævnte aftale, kan Kommissionen:
- fastsætte en fælles acceptprocent for de indgivne ansøgninger, og
- suspendere indgivelsen af ansøgninger indtil produktionsårets slutning.«
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 1. september 1997.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 15. juli 1997.